b'\n_START_ARTICLE_\nFrankolovski zlo\xc4\x8din\n_START_PARAGRAPH_\nFrank\xc3\xb3lovski zlo\xc4\x8din je bil poboj stotih Slovencev v Grabnu na Stranicah pri Frankolovem 12. februarja 1945, ki so ga izvedli nem\xc5\xa1ki okupatorji. Velja za enega najhuj\xc5\xa1ih nacisti\xc4\x8dnih vojnih zlo\xc4\x8dinov na slovenskem ozemlju med drugo svetovno vojno._NEWLINE_Frankolovski zlo\xc4\x8din je bil povra\xc4\x8dilni ukrep za smrt enega najpomembnej\xc5\xa1ih nacisti\xc4\x8dnih funkcionarjev, vodje celjskega okro\xc5\xbeja in de\xc5\xbeelnega svetnika Antona Dorfmeisterja. Dorfmeister je bil ranjen 2. februarja 1945, ko je partizanska Bra\xc4\x8di\xc4\x8deva brigada v soteski Tesno postavila zasedo avtomobilski koloni, ki se je vra\xc4\x8dala z Dorfmeisterjeve poroke. Za posledicami ran je umrl naslednjega dne v celjski bolni\xc5\xa1nici._NEWLINE_Kot ma\xc5\xa1\xc4\x8devanje za Dorfmeisterjevo smrt so nacisti v mariborskih, celjskih in trboveljskih zaporih zbrali sto talcev in jih devetindevetdeset obesili na drevesa ob cesti, enega pa ustrelili med begom.'